পাকিস্তানের ভূগোল
পাকিস্তানের ভূগোল (উর্দু: جغرافیۂ پاکِستان‎‎) হ'ল সমভূমি থেকে মরুভূমি, বন এবং মালভূমি পর্যন্ত প্রসারিত প্রাকৃতিক ভূমিরূপের মিশ্রণ যা দক্ষিণের উপকূলীয় আরব সাগর অঞ্চল থেকে উত্তরের কারাকোরাম, হিন্দুকুশ, হিমালয় পর্বতশ্রেণী পর্যন্ত বিস্তৃত। পাকিস্তান ভূতাত্ত্বিকভাবে ভারতীয় এবং ইউরেশিয়ান - উভয় টেকটোনিক পাতের উপর চেপে অবস্থান করছে। এর মধ্যে তার সিন্ধু এবং পাঞ্জাব প্রদেশ অবস্থিত ভারতীয় পাতের উত্তর-পশ্চিম কোণে এবং বেলুচিস্তান ও খাইবার পাখতুনখোয়া-এর বেশিরভাগটাই ইউরেশিয়ান পাতে অবস্থিত যা মূলত ইরান মালভূমি নিয়ে গঠিত। গিলগিত-বালতিস্তান এবং আজাদ কাশ্মীর ভারতীয় পাতের প্রান্তে অবস্থিত এবং দুটি টেকটোনিক পাতের সম্ভাব্য সংঘর্ষের জন্য এলাকাটি বিধ্বংসী ভূমিকম্প-প্রবণ এবং ঝুঁকিপূর্ণ। পাকিস্তানের পূর্ব সীমান্তে রয়েছে ভারত, উত্তর-পশ্চিম দিকে আফগানিস্তান এবং পশ্চিম দিকে ইরান যেখানে তার উত্তর-পূর্ব সীমান্তে রয়েছে চীন। রাষ্ট্রটি ভৌগোলিকভাবে কয়েকটি বিতর্কিত আঞ্চলিক সীমানার মধ্যে স্থাপিত রয়েছে যার ফলে পারস্পরিক বিরোধ প্রায়ই মাথা চাড়া দেয় এবং এর সাথে সাথে বহুবার সামরিক উত্তেজনা বৃদ্ধি পায়। যেমন ভারতের সাথে কাশ্মীর এবং আফগানিস্তানের সাথে ডুরান্ড লাইন। এর পশ্চিম সীমানায় অন্তর্ভুক্ত রয়েছে খাইবার গিরিপথ এবং বোলান গিরিপথ। এদের মধ্যে দিয়ে ইউরেশিয়া এবং দক্ষিণ এশিয়ার মধ্যে ঐতিহ্যগত অভিবাসন পথ দীর্ঘকাল ধরে চালু আছে। ৮,৮১,৯১৩ বর্গকিলোমিটার (৩,৪০,৫০৯ মা২) আয়তনের পাকিস্তান বিশ্বের ৩৩ তম বৃহত্তম দেশ। এটি মার্কিন যুক্তরাষ্ট্রের ক্যালিফোর্নিয়া রাজ্যের আকারের দ্বিগুণের চেয়ে কম এবং কানাডার অ্যালবার্টা প্রদেশের থেকে কিছুটা বড়।